Sur Editur, F'dawn l-aħħar ġimgħat kellna erba' mozzjonijiet ta' sfiduċja bla suċċess fil-Parlament kontra membri tal-Gvern u l-Ispeaker. Ħin veru moħli; ikkalkulajt bejn 35 u 40 siegħa. Ħin biex fih l-Oppożizzjoni u dik imsejħa 'indipendenti' li serviet ta' sarġ, jinħareġ il-vomtu mill-istonku tagħhom waqt it-teatrin fuq it-televiżjonifil-klassi tad-deputati fejn, jgħidu x'jgħidu, huma protetti. Ma nafx x'titlu tista' tagħtihom: beżżiegħa! Jien, bħal ħafna, tal-opinjoni li jekk xi deputat li jiġi elett fil-Parlament fi grupp ta' kwalunkwe partit jiddeċiedi li jaqleb indipendenti jew jaqsam il-kamra, dan għandu jirriżenja għax il-voti li jkun ġab mhux tiegħu ikunu imma tal-partit li kien ikkontesta fi ħdanu. Hemm differenza fl-azzjonijiet li ħadu t-tliet deputati tal-PN fi żmien Gonzi, għax dawn baqgħu jirrappreżentaw il-partit għalkemm ma kinux jaqblu mat-tmexxija; mentri Giovanna, tax-xiri tal-voti permess ta' żewġha, u Marlene Farrugia, li tul il-ħajja politika tagħha daret ma' kull riħ, huma każi differenti. Dawn qed jirrappreżentaw lilhom infushom biss, għax il-voti huma dejjem tal-partit li nfirdu minnu. Hemm bżonn li jerġa' jsir tibdil fil-liġi elettorali għax il-persentaġġi jinħadmu fuq il-partiti u mhux fuq l-individwu. IL-VOTI TAL-PARTIT, IL-ĦAMRUN